"Meidän kämppämme asukkaat välitunnilla keväällä 1961. Vasemmalta Uolevi Mattila, Martti Korhonen, minä ja Reino Nyman. Minulla on äitini ompelema punainen samettinen liivi, joka eräs mieluisimpia vaatekappaleitani kautta aikojen (mielestäni se toi menestystä naisten parissa) sekä kädessä sen ajan muotikapistus Dollar-piippu, jossa oli muovivarsi, kierteestä irroitettava koppa ja jossa käytettiin tervan suodattimia. Tupakanpoltto oli opistossa ollessamme jonkinlainen ongelma. Savukkeet olivat monelle meistä ylellisyys (Uokella taisi olla Rakennusliiton kuukausistipendi, joka oli siihen aikaan meidän "köyhien" mielestä ruhtinaallisen suuri ja siksi hänellä onkin varaa röyhyttää savuketta. Minä olin järjestäytynyt Elintarvikeliittoon ja meillä ei ollut samoja etuja.) Opistolle tuotiin aika-ajoin jostakin tupakkatehtaasta säkkikaupalla piipputupakkaa, jota me arvelimme jostain lattialta lakaistuksi jätteeksi. Se oli hyvin kuivaa ja meidän oli keksittävä kaikenlaisia konsteja sen kostuttamiseksi, muuten se saattoi palaa piipussa hetkessä. Halkaistu peruna tupakkapussissa oli hyvä keino. Paras puoli tässä armotupakassa oli se, että se oli ilmaista". Valokuva kuuluu osana Reijo Martikaisen Sirola-opistoon liittyvään kuvasarjaan, valokuvat on otettu vuosina 1960-1961, jolloin hän opiskeli kyseisessä kansanopistossa (1961)